**Yleistoiminta**

Vuosi 2021 oli yhdistyksen 103. toimintavuosi. Lampaanjalostusyhdistys muuttui Suomen Lammasyhdistykseksi vuoden 1988 alussa, jonka jälkeen lammastilaneuvonta jäi pois yhdistyksen toiminnasta. Toiminnan painopiste on viime vuosina ollut edunvalvonnassa ja tiedotuksessa.

Maailmanlaajuinen koronapandemia jatkui edelleen ja vaikutti yhdistyksen toimintaan rajoittamalla läsnäolotapahtumien järjestämistä. SLY:n viestintästrategian mukaisia viestintätoimia pyrittiin kuitenkin mahdollisuuksien mukaan toteuttamaan. Näkyvintä viestintä oli yhdistyksen kotisivuilla sekä sosiaalisen median tileillä Facebookissa ja Instagramissa, joissa julkaistiin erilaisiin juhlapäiviin ja tilaisuuksiin liittyviä lammasaiheisia tietoiskuja ym. päivityksiä. Lisäksi jokaisen kuukauden ensimmäisenä päivänä julkaistiin Kuukauden resepti. Kaikessa näkyvässä viestinnässä pyrittiin yhtenäiseen ilmeeseen. Viestintäsuunnitelman toteutusta jatketaan myös tulevina vuosina.

Yhdistyksen jäsenrekisterin tietojen päivittämistä jatkettiin vuonna 2021. Jäseniä pyydettiin edelleen toimittamaan sähköpostiosoitteitaan kotisivuille tehdyn lomakkeen kautta. Saadut osoitteet tallennetaan jossain vaiheessa rekisteriin jäsenviestinnän helpottamiseksi. Suomen Lammasyhdistyksen jäsenmäärä pysyi ennallaan, 31.12.2021 jäseniä oli rekisterissä 817 (2020: 818, 2019: 791, 2018: 766, 2017: 740, 2016: 838, 2015: 953, 2014: 944, 2013: 953 ja 2012: 978). Kannattajayritysjäseniä vuonna 2021 oli neljä. Henkilöjäsenmaksu oli 79 €, kannattajayritysjäsenmaksu 300 € ja perhejäsenmaksu 30 €. Opiskelija- ja eläkeläisjäsenen jäsenmaksu oli 50 €, henkilökannattajajäsenen maksu 30 € ja lehtijäsenen vuosimaksu 79 €. Erämaksujäsenten jäsenmaksuksi oli 2 x 45 €.

Ilmoitusmyynnistä saadut tulot saatiin pidettyä budjetoidussa summassa aktiivisen myyntityön ansiosta. Yhdistykselle jäsentuotteiksi hankittuja t-paitoja ja postikortteja myytiin muutamia pääasiassa kotisivujen kautta tilattuna.

Edunvalvonnassa painopiste oli edelleen tulevan EU-ohjelmakauden valmistelussa yhdessä MTK:n lammasverkoston kanssa. Lausuntoja kirjoitettiin ahkerasti paitsi CAP-esitykseen myös mm. eläinten tunnistamiseen ja rekisteröintiin sekä hyvinvointikorvaukseen liittyen. CAP-lausunnossa suurimmat painopisteet olivat teuraskaritsan laatupalkkion säilyttäminen, alkuperäisrotutuen ehdot, ympäristökorvaukset sekä syysmuokkaus. Taustana olivat Valtakunnallisen lammasstrategian tavoitteet ja toimenpide-ehdotukset, joiden valossa pyrittiin vaikuttamaan lopullisiin päätöksiin.

Suuressa nosteessa ollut kotimainen villa sai edelleen runsaasti mediahuomiota. Villan kasvanut kysyntä nosti raakavillan hintoja ja hävikkiin menevän villan määrä kääntyi selvään laskuun. Villaketjun toimijoiden yhteistyön tiivistäminen jatkui, ja sen seurauksena ProAgria sai rahoituksen villahankkeelle, jossa keskitytään kouluttamaan tuottajia villantuotantoa tukeviin toimintatapoihin, kerintään ja lajitteluun liittyen.

Vuoden 2021 aikana Lammasyhdistyksen edustajat osallistuivat sekä lihaketjun että villa-alan toimijoiden sidosryhmätapaamisiin. Sidosryhmissä käytyjen keskustelujen innoittamana lammassektorille saatiin rahoitus kahdelle uudelle hankkeelle: ProAgrian vetämälle VILLA-hankkeelle sekä JAMKin vetämälle Lampaanlihan tuotantoketjun kehittäminen –hankkeelle. SLY oli mukana myös useissa jo käynnissä olevissa hankkeissa. Tällaisia hankkeita olivat mm. WWF:n Laumanvartijaeläinten käytön lisääminen Suomessa -hanke, kansallista nurmiohjelmaa jatkava Savonian Hiilestä kiinni -nurmiviljelyn kehittämishanke, JAMKin Villa tuotteiksi –hanke sekä Lappeenrannan yliopiston Willatus-hanke. Lisäksi SLY oli kumppanina mukana uusissa hankehauissa, joita olivat Helsingin yliopiston ja Ruokaviraston Lammaslaidun-hanke sekä Fideran Paikannus ja monitorointi lammastiloille –hanke.

Koronaviruspandemian jatkumisen takia kevään valtakunnallisia Lammaspäiviä ei pidetty lainkaan. Kesän ajaksi kokoontumisrajoituksia helpotettiin jonkin verran, ja Suomen Lammasyhdistyksen sääntömääräinen kevätkokous ja lampureiden kesäretki pystyttiin pitämään Tammelan Portaassa 28.7.2021. Kesäretken teemana oli rotaatiolaidunnus. Kokouksen yhteydessä kuultiin maanviljelijä ja Baltic Sea Action Groupin suunnittelija *Eliisa Malinin* esitys laidunten ja peltomaan hiilensidonnasta sekä *Katja Syrjälän* alustus lohkolaidunnuksen käytännön totutuksesta Syrjälän Lammastilalla. Päivän aikana tutustuttiin historialliseen Portaan kylään sekä Syrjälän Lammastilan tiloihin ja laitumiin. Lampuri-illallinen syötiin Mustialan Kievarissa.

Sääntömääräinen syyskokous pidettiin 18.11.2021 Savonlinnassa. Syyskokouksen yhteydessä kuultiin MTK Etelä-Savon toiminnanjohtaja *Vesa Kallion* katsaus uuden ohjelmakauden valmistelutilanteesta sekä Ruralia-instituutin professori *Juha Heleniuksen* esitys Ruoantuotannon kestävä kehitys: Enemmän kuin hiiliviljelyä. Lisäksi syyskokouksen yhteydessä palkittiin vuosien 2020 ja 2021 Vuoden Lammastilat sekä tuotosseurannan vuoden 2020 parhaat lammastilat.

SLY, alueelliset lammaskerhot, lammastilat sekä kotimaiset villa-alan toimijat järjestivät valtakunnalliset Villaviikon 26.9.-3.10.2021. Villaviikon aloituksena toimi SLY:n yhdessä Uudenmaan Lampureiden kanssa järjestämä Villapäivä Helsingin Kansalaistorilla 26.9.2021. Tapahtumaan olivat tervetulleita kaikki kotimaisen villan kanssa toimivat tahot kautta maan. Villaviikon aikana oli tarjolla erilaisia villa-aiheisia tapahtumia ja tempauksia ympäri Suomen. Loppuhuipennus oli 2.-3.10. nettiin suorana striimattu kerintämäraton, jossa keritsijä *Toni Kattilakoski* teki kerinnän maailman ennätyksen kerimällä Isokummun tilalla Sievissä 24 tunnin aikana 420 lammasta.

Syyskuussa Lammasyhdistys päätti lähteä mukaan eurooppalaisten lampaankasvattajien lanseeraamaan PETOTULI-kampanjaan. Tapahtumia järjestettiin lampureiden toimesta kaikkiaan 13 paikassa ympäri Suomea 17.9.2021. Mielenilmauksen merkkinä lampurit sytyttivät laitumilleen nuotiotulet ja vartioivat samaan aikaan eläimiään. Nuotioilleen lampurit kutsuivat alueen mediaa ja päättäjiä tiedon jakamiseksi.

Lammasyhdistys painatti seinäkalenterin jälleen vuodelle 2022. Kalenterin taskuun myytiin kymmenen mainospaikkaa, joista saaduilla tuloilla kalenteri voitiin lähettää Lammas & vuohi –lehden vitosnumeron kanssa suoraan painosta kaikille jäsenille.

Vuoden 2016 alussa yhdistykselle palkatun osa-aikainen ilmoitusmyyjä-verkkosivuvastaavan työsuhdetta jatkettiin edelleen. Lammasyhdistys.fi – sivuston kehitystä jatkettiin ja Lammasyhdistyksen Facebook- ja Instagram-sivustoja ylläpidettiin aktiivisesti.

Lammaskerhot toimivat vuoden aikana alueillaan vaihtelevasti. Kerhot ovat järjestäneet eri puolilla Suomea mm. markkinatempauksia ja retkiä.

Hallituksen toimesta pidettiin yhteyttä tärkeimpiin sidosryhmiin. MTK:n Lammasverkostossa vetäjinä toimivat *Tapio Rintala* (pj) ja *Maija Suutarinen* (vpj). SLY:tä verkoston ytimessä edustivat puheenjohtaja *Petri Leinonen* sekä ulkokehällä toiminnanjohtaja *Marjo Simpanen*. *Pia Niemeläinen* jaMarjo Simpanen edustivat yhdistystä Ruokaviraston Lammas- ja vuohirekisterin yhteistyöryhmässä. Villa-asioihin keskittyvässä European Working Group -ryhmässä SLY:tä ja Suomea edusti *Satu Kumpulainen*.

**Julkaisutoiminta**

Yhdistyksen jäsenjulkaisu Lammas & vuohi – lehti ilmestyi entiseen tapaan viidesti. Julkaisu sisälsi ajankohtaisia artikkeleita lampaista ja vuohista aina aloittelijan arjesta tutkimuksen huipulle. Vuohiteema oli keskitetty kahteen numeroon vuodessa.

Toimitustyötä tehtiin toimitussihteeri *Anna Kujalan* sekä ilmoitusvastaava *Eila Pennasen* ja päätoimittaja *Marjo Simpasen* voimin. Tipos Ab (Anna Kujala) vastasi lehden taitosta. Lehti painettiin Granossa Vaasassa. Toimituskuntaan kuuluivat edellä mainittujen lisäksi *Silja Jokiniemi*, *Milla Alanco-Ollqvist,* *Sari Kotivirta,* *Jarmo Latvanen*, *Petri Leinonen*, *Otto Makkonen*, *Sarita Mikkonen*, *Josefin Norrback,* *Maija Suutarinen, Terhi Torikka* ja *Kirsi Vertainen*. Vuohipalstan aineistoa saatiin Suomen Vuohiyhdistyksen jäseniltä, ja vuohiasioista vastasivat *Jonna Ukkola* sekä Milla Alanco-Ollqvist.

Verottaja on myöntänyt Lammas & vuohi – lehdelle arvonlisäverovapauden vuonna 2009.

**Yhdistyksen johto ja asioiden hoitajat**

**Yhdistyksen hallitus** kokoontui vuoden 2021 kuluessa yhdeksän (9) kertaa. Hallitukseen kuuluivat seuraavat henkilöt (varajäsenet suluissa):

*Petri Leinonen*, puheenjohtaja

*Juha Tähkämaa,* varapuheenjohtaja, I-alue (*Nina Snellman*)

*Mikko Idlax,* II-alue (*Maaret Berg-Tynkkynen*)

*Sirpa Tyrväinen*, III-alue (*Hannele Ulvo*)

*Anniina Holopainen,* IV-alue (*Helinä Leppänen*)

*Arto Hillilä,* V-alue (*Hannu Iso-Junno*)

*Kirsi Ylipiessa,* VI-alue (*Anne Jurva*)

**Jalostusvaliokunta** kokoontui vuonna 2021 yhdeksän (9) kertaa. Jalostuslampolahaku, eri rotujen jalostustavoitteet, geenivara-asiat, keinosiemennys- ja kantakirjauskysymykset sekä jalostuslampoloille tarjottavat palvelut ja edut olivat keskeisimmät kokoontumisissa esillä olleet teemat. Jalostuslampoloille kehitetyn diplomin sekä eläinkauppaa varten toimitettavan allekirjoitetun sertifikaatin käyttöä jatkettiin. Jalostusvaliokunnan jäsenet vuonna 2021 olivat: *Susanna Nuutinen* (puheenjohtaja), *Marja-Liisa Sevón-Aimonen* (asiantuntija), *Kaie Ahlskog* (kantakirjat, lammasneuvonta), *Maija Häggblom* (Föreningen Ålandfåret, ahvenenmaanlampaan kantakirja), *Matti Koivisto* (alkuperäisrodut), *Katja Syrjälä* (tuontirodut), *Pia Parikka* (lampurijäsen) ja *Marjo Simpanen* (sihteeri).

Yhdistyksen toiminnanjohtajana, Lammas & vuohi-lehden päätoimittajana ja hallituksen sekä jalostusvaliokunnan sihteerinä toimi MMM, agronomi *Marjo Simpanen*. Ilmoitusmyyjänä ja verkkovastaavana toimi agrologi *Eila Pennanen*. Kirjanpidosta ja palkanlaskennasta vastasi Tilitoimisto Reipas. Yhdistyksen toimisto sijaitsi Vihdin Vanjärvellä ja varasto Mtech Digital Solutions Oy:n tiloissa Vantaan Jokiniemessä.

**Yhdistyksen kokoukset**

Yhdistyksen kevätkokouksessa Tammelassa 28.7.2021 hyväksyttiin vuoden 2020 toimintakertomus ja tilinpäätös, luettiin tilin- ja toiminnantarkastajan lausunnot sekä myönnettiin vastuuvapaus hallitukselle ja rahastonhoitajalle. Vuoden 2022 jäsenmaksuksi päätettiin 79€ ja kannatusmaksuksi 300€. Perhejäsenen vuosimaksuksi päätettiin 30€. Opiskelija- ja eläkeläisjäsenen jäsenmaksuksi päätettiin 50 €, henkilökannattajajäsenen maksuksi 30 € ja lehtijäsenen vuosimaksuksi 79 €. Erämaksujäsenten jäsenmaksuksi päätettiin 2 x 45 €.

Yhdistyksen syyskokous pidettiin Savonlinnassa 18.11.2021. Kokouksessa hyväksyttiin vuoden 2022 toimintasuunnitelma ja talousarvio. Vuoden Lammastilana 2021 palkittiin Suosaaren Texel Kangasniemeltä. Uusia kunniajäseniä ei kutsuttu.

Syyskokouksessa pidettiin hallituksen ja jalostusvaliokunnan erovuoroisten jäsenten ja varajäsenten vaali. Erovuorossa oli puheenjohtaja *Petri Leinonen.* Uudesta puheenjohtajasta käytiin vaali, kun Keski-Pohjanmaan Lammaskerho esitti ehdolle *Janne Jokelaa* ja Uudenmaan Lampurit *Satu Kumpulaista*. Äänestyksen jälkeen puheenjohtajaksi vuosille 2022-2024 valittiin Janne Jokela äänin 37-28. Hallituksen muista varsinaisista jäsenistä erovuorossa olivat *Mikko Idlax* (II-alue), joka valittiin jatkamaan, ja *Sirpa Tyrväinen* (III-alue), jonka tilalle valittiin *Sanni Kaitamäki*. Varajäsenistä erovuorossa olivat II-alueen *Maaret Berg-Tynkkynen*, joka valittiin jatkamaan, sekä *Hannele Ulvo* (III-alue), jonka tilalle valittiin *Kaj Sjögård*. Jalostusvaliokunnasta erovuorossa oli tuontirotujen edustaja *Katja Syrjälä,* joka valittiin jatkamaan.

Suomen Lammasyhdistyksen edustajaksi Ruokaviraston Lammas- ja vuohirekisterin yhteistyöryhmään vuodeksi 2022 valittiin *Pia Niemeläinen*.

Tilintarkastajaksi valittiin *Raimo Vainio-Kaila* (HT, JHT) ja toiminnantarkastajaksi *Eliisa Malin*. Varatilintarkastajaksi valittiin *Eva Hiltunen* (HT) ja varatoiminnantarkastajaksi *Mika Malin*.

Päätettiin, että yhdistyksen kokouskutsut julkaistaan vuonna 2022 jäsenjulkaisussa Lammas & vuohi sekä yhdistyksen verkko- ja Facebook-sivuilla.

Toimintakertomuksen allekirjoitukset:

Teams-kokouksessa 13.7.2022

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_